pythainlp/thaigov-corpus huggingface dataset:
รัฐบาลไทย-ข่าวทำเนียบรัฐบาล-เอกอัครราชทูตสาธารณรัฐประชาชนบังกลาเทศประจำประเทศไทย เข้าเยี่ยมคารวะนายกรัฐมนตรีในโอกาสพ้นจากหน้าที่
วันพฤหัสบดีที่ 27 กันยายน 2561
เอกอัครราชทูตสาธารณรัฐประชาชนบังกลาเทศประจําประเทศไทย เข้าเยี่ยมคารวะนายกรัฐมนตรีในโอกาสพ้นจากหน้าที่
เอกอัครราชทูตสาธารณรัฐประชาชนบังกลาเทศประจําประเทศไทย เข้าเยี่ยมคารวะนายกรัฐมนตรีในโอกาสพ้นจากหน้าที่
วันนี้ (วันพฤหัสบดีที่ 27 กันยายน 2561) เวลา 13.30 น. นางซะอีดะฮ์ มุนา ตัสนีม (H.E. Mrs. Saida Muna Tasneem) เอกอัครราชทูตสาธารณรัฐประชาชนบังกลาเทศประจําประเทศไทย เข้าเยี่ยมคารวะนายกรัฐมนตรีในโอกาสพ้นจากหน้าที่ ณ ห้องสีงาช้าง ตึกไทยคู่ฟ้า ทําเนียบรัฐบาล สรุปสาระสําคัญของการหารือ ดังนี้
นายกรัฐมนตรี ขอบคุณเอกอัครราชทูตสาธารณรัฐประชาชนบังกลาเทศประจําประเทศไทยที่ทําหน้าที่ในการส่งเสริมความสัมพันธ์ไทย - บังกลาเทศ เป็นอย่างดียิ่ง และขอให้ประสบความความสําเร็จในหน้าที่ใหม่ พร้อมขอบคุณรัฐบาลบังกลาเทศที่ได้รับเสด็จสมเด็จพระเทพรัตนราชสุดา ฯ สยามบรมราชกุมารี อย่างสมพระเกียรติ รวมถึงการให้การสนับสนุนการดําเนินโครงการในพระราชูปถัมภ์ฯ ในบังกลาเทศด้วยดีมาโดยตลอด โดยเฉพาะการถ่ายทอดแนวทางการทําการเกษตรทฤษฎีใหม่ ซึ่งจะมีส่วนช่วยในการพัฒนาภาคเกษตรของบังกลาเทศอย่างยั่งยืน
ทั้งนี้ นายกรัฐมนตรีกล่าวย้ําว่า ไทยพร้อมที่จะสนับสนุนความร่วมมือทางวิชาการกับบังกลาเทศ รวมถึงความร่วมมือภายใต้กรอบแผนพัฒนาทรัพยากรมนุษย์ 5 ปี ในสาขาที่ฝ่ายบังกลาเทศประสงค์และไทยมีความเชี่ยวชาญ
โอกาสนี้ ทั้งสองฝ่ายเห็นพ้องที่จะส่งเสริมความเชื่อมโยงระหว่างภูมิภาคเอเชียใต้กับภูมิภาคเอเชียตะวันออกเฉียงใต้ (อาเซียน) ตลอดจนโครงการความเชื่อมโยงในภูมิภาคที่รัฐบาลทั้งสองประเทศดําเนินการอยู่ ซึ่งนายกรัฐมนตรีกล่าวว่าไทยสามารถเป็นประตูไปสู่อาเซียนให้แก่บังกลาเทศ โดยผ่านโครงข่ายคมนาคมขนส่งทางบกกับทางทะเลที่รัฐบาลไทยกําลังพัฒนาเชื่อมโยงกับประเทศเพื่อนบ้าน รวมถึงการส่งเสริมการเปิดเส้นทางการเดินเรือเชื่อมโยงท่าเรือระนองกับท่าเรือจิตตะกองของบังกลาเทศ
ด้านเอกอัครราชทูตสาธารณรัฐประชาชนบังกลาเทศประจําประเทศไทยกล่าวชื่นชมความสัมพันธ์อันดีและใกล้ชิด ระหว่างไทยกับบังกลาเทศ โดยมีรากฐานสําคัญมาจากศาสนาพุทธ ทั้งนี้ ยังกล่าวชื่นชมการพัฒนาประเทศของไทย ทางด้านต่างๆ อาทิ เศรษฐกิจ สังคม ภายใต้การนําของนายกรัฐมนตรี ตลอดระยะเวลา 4 ปี สะท้อนได้จากความร่วมมือทางด้านต่างๆ โดยเฉพาะด้านการค้า การลงทุน วิชาการ และการท่องเที่ยว ซึ่งตลอดช่วงเวลา 5 ปีที่ผ่านมา มีการขยายตัวของมูลค่าการค้าระหว่างสองประเทศ
โอกาสนี้ ทั้งสองฝ่ายเห็นพ้องที่จะดําเนินกลไกความร่วมมือทางเศรษฐกิจที่มีอยู่ โดยเฉพาะการประชุมคณะกรรมการร่วมทางการค้า (JTC) เพื่อผลักดันให้บรรลุเป้าหมายทางการค้าของทั้งสองประเทศ นอกจากนี้ นายกรัฐมนตรีกล่าวว่า ภาคเอกชนไทยตระหนักถึงศักยภาพทางเศรษฐกิจของบังกลาเทศ และภาคเอกชนไทยได้เข้าไปลงทุนในบังกลาเทศในหลากหลายสาขา จึงขอให้รัฐบาลบังกลาเทศช่วยดูแลและอํานวยความสะดวกให้กับนักลงทุนไทย
ในช่วงท้ายของการหารือ นายกรัฐมนตรียินดีที่บังกลาเทศเข้ารับตําแหน่งประธานสภารัฐมนตรีต่างประเทศขององค์การความร่วมมืออิสลาม (OIC) เมื่อเดือนพฤษภาคม 2561 ที่ผ่านมา และขอบคุณที่บังกลาเทศที่เข้าใจและสนับสนุนในประเด็นจังหวัดชายแดนใต้ของไทยด้วยดีมาโดยตลอด ในโอกาสที่ประเทศไทยจะดํารงตําแหน่งประธานอาเซียนในปี 2562 เอกอัครราชทูตสาธารณรัฐประชาชนบังกลาเทศประจําประเทศไทยมุ่งหวังว่าไทยจะเชื่อมโยงความสัมพันธ์ระหว่างบังกลาเทศกับอาเซียนให้แน่นแฟ้นยิ่งขึ้น
รัฐบาลไทย-ข่าวทำเนียบรัฐบาล-“ยุติธรรม” รับเรื่องร้องขอความเป็นธรรมจากผู้เสียหาย กรณีถูกปลอมแปลงเอกสารสิทธิการส่งออกสินค้าประมง
วันจันทร์ที่ 22 พฤษภาคม 2560
“ยุติธรรม” รับเรื่องร้องขอความเป็นธรรมจากผู้เสียหาย กรณีถูกปลอมแปลงเอกสารสิทธิการส่งออกสินค้าประมง
กระทรวงยุติธรรม รับเรื่องร้องขอความเป็นธรรมจากผู้เสียหาย กรณีถูกปลอมแปลงเอกสารสิทธิการส่งออกสินค้าประมง
เมื่อวันจันทร์ที่ ๒๒ พฤษภาคม ๒๕๖๐ เวลา ๑๓.๐๐ น.
ณ บริเวณหน้าศูนย์บริการร่วมกระทรวงยุติธรรม ชั้น ๒ อาคารราชบุรีดิเรกฤทธิ์ ศูนย์ราชการเฉลิมพระเกียรติฯ
ทนายสงกานต์ อัจฉริยะทรัพย์ ประธานเครือข่ายต่อต้านการบ่อนทําลายชาติ ศาสนา พระมหากษัตริย์
นํานายพิสิษฐ์ หล้าสุดตา กรรมการผู้จัดการบริษัท ซี อินเตอร์ เนชั่นแนล โฟรเซ่น โปรดักส์ จํากัด
ซึ่งเป็นผู้เสียหายจากการถูกปลอมแปลงเอกสารสิทธิการส่งออกสินค้าประมงไปยังต่างประเทศ
โดยมีมูลค่าความเสียหายกว่า ๑,๐๐๐ ล้านบาท
เข้ายื่นหนังสือร้องขอความเป็นธรรมต่อ
นายธวัชชัย ไทยเขียว รองปลัดกระทรวงยุติธรรม และโฆษกกระทรวงยุติธรรม
เพื่อขอให้กระทรวงยุติธรรมพิจารณารับกรณีดังกล่าวเป็นคดีพิเศษ
เนื่องจากมีความซับซ้อน รวมทั้งมีความเกี่ยวข้องกับเจ้าหน้าที่และหน่วยงานของรัฐ
ทั้งนี้ กระทรวงยุติธรรมจะประสานกับหน่วยงานที่เกี่ยวข้องเพื่อสอบถามถึงการดําเนินการกรณีดังกล่าว
รวมทั้งจะพิจารณาแนวทางในการให้ความช่วยเหลือต่อไป
รัฐบาลไทย-ข่าวทำเนียบรัฐบาล-อาลีบาบา กรุ๊ป ยินดีแบ่งปันความรู้และประสบการณ์เพื่อสนับสนุน SMEs และผู้ประกอบการรุ่นใหม่ของไทย
วันอังคารที่ 1 พฤศจิกายน 2559
อาลีบาบา กรุ๊ป ยินดีแบ่งปันความรู้และประสบการณ์เพื่อสนับสนุน SMEs และผู้ประกอบการรุ่นใหม่ของไทย
นายแจ๊ค หม่า (Mr. Jack Ma) ผู้ก่อตั้งและประธานกรรมการบริหาร บริษัท อาลีบาบา กรุ๊ป จํากัด เข้าเยี่ยมคารวะนายสมคิด จาตุศรีพิทักษ์ รองนายกรัฐมนตรี ณ ห้องรับรอง 1 ตึกบัญชาการ 1 ทําเนียบรัฐบาล
วันนี้ (11 ต.ค. 59) เวลา 9.45 น. นายแจ๊ค หม่า (Mr. Jack Ma) ผู้ก่อตั้งและประธานกรรมการบริหาร บริษัท อาลีบาบา กรุ๊ป จํากัด เข้าเยี่ยมคารวะนายสมคิด จาตุศรีพิทักษ์ รองนายกรัฐมนตรี ณ ห้องรับรอง 1 ตึกบัญชาการ 1 ทําเนียบรัฐบาล สรุปสาระสําคัญการหารือดังนี้
นายแจ๊ค หม่าแสดงความยินดีที่ได้พบกับรองนายกรัฐมนตรีในวันนี้ และขอบคุณสําหรับการต้อนรับอย่างอบอุ่นของรัฐบาลไทย พร้อมกล่าวว่าวานนี้ได้มีโอกาสพบปะกับนายกรัฐมนตรีและหารือกันถึงแนวทางความร่วมมือกันหลายประเด็น
นายแจ๊ค หม่ากล่าวว่าในอีก 30 ปีข้างหน้า ผู้ประกอบการจะต้องรับมือกับยุคของเทคโนโลยี และระบบการเงินรูปแบบใหม่ ซึ่ง SMEs ต้องปรับตัวเพื่อให้สามารถแข่งขันในตลาดโลกได้ โดยนายแจ๊ค หม่าได้ให้ข้อเสนอที่น่าสนใจเกี่ยวกับความร่วมมือ SMEs อาทิ การเข้าถึงแหล่งเงินทุน การสร้างแพลตฟอร์มอิเล็กทรอนิกส์สําหรับการค้าระดับโลก Electronic World Trade Platform (eWTP) ซึ่งอาลีบาบา กรุ๊ปพร้อมให้ความร่วมมือกับรัฐบาลและยินดีแบ่งปันประสบการณ์และความเชี่ยวชาญที่เป็นประโยชน์เพื่อส่งเสริม SMEs และผู้ประกอบการรุ่นใหม่ของไทย
รองนายกรัฐมนตรีกล่าวว่ารัฐบาลไทยยินดีให้ความร่วมมือกับอาลีบาบา กรุ๊ป ซึ่งมีศักยภาพความร่วมมือกับไทยได้อีกมากในอนาคต สินค้าส่งออกไทยกว่า 90% มาจากธุรกิจ SMEs ทั้งนี้รัฐบาลไทยให้ความสําคัญกับธุรกิจ E-Commerce เพื่อยกระดับขีดความสามารถทางการแข่งขันให้แก่ผู้ประกอบการไทย โดยเฉพาะอย่างยิ่งกับผู้ประกอบการ SMEs ซึ่งสอดคล้องกับนโยบาย Thailand 4.0 ของรัฐบาลที่จะปฏิรูปประเทศไทยให้เข้าสู่เศรษฐกิจที่อาศัยเทคโนโลยีและนวัตกรรมเป็นปัจจัยในการขับเคลื่อน ซึ่งอาลีบาลาจะเป็นส่วนช่วยในการส่งเสริมให้เกิดความร่วมมือระหว่างกันได้
ทั้งสองฝ่ายเห็นพ้องที่จะจัดตั้งคณะทํางานด้าน E-Commerce ระหว่างภาครัฐและอาลีบาบากรุ๊ป โดยเป็นแผนงาน 1 ปีหลังจากนี้ โดยรองนายกรัฐมนตรีกล่าวว่ารัฐบาลไทย จะส่งนายอุตตม สาวนายน อดีตรัฐมนตรีว่าการกระทรวงเทคโนโลยีสารสนเทศและการสื่อสารและนายพิเชฐ ดุรงคเวโรจน์ รัฐมนตรีว่าการกระทรวงวิทยาศาสตร์และเทคโนโลยีเป็นตัวแทน
**************
รัฐบาลไทย-ข่าวทำเนียบรัฐบาล-เริ่มจ่ายเงินเยียวยาผู้พิการ 1,000 บาท 29 พ.ค. นี้
วันอังคารที่ 26 พฤษภาคม 2563
เริ่มจ่ายเงินเยียวยาผู้พิการ 1,000 บาท 29 พ.ค. นี้
วันอังคารที่ 26 พฤษภาคม 2563
Your browser does not support the audio element.
ต่อจากนี้ไป ขอเชิญรับฟังไทยคู่ฟ้า ครับ
รัฐบาลเตรียมจ่ายเงินเยียวยาผู้พิการที่มีบัตรประจําตัวผู้พิการและได้รับผลกระทบจากโรคโควิด-19 คนละ 1,000 บาท จํานวน 1 ครั้ง จํานวน 2 ล้านคนทั่วประเทศ โดยแบ่งเป็น 2 กลุ่ม คือ กลุ่มผู้พิการที่ได้รับเบี้ยความพิการอยู่แล้ว จะได้รับเงินผ่านบัญชีธนาคารโดยตรง ภายในวันที่ 29 พ.ค. 63 แต่หากไม่มีบัญชีธนาคาร องค์กรปกครองส่วนท้องถิ่นจะจ่ายเป็นเงินสดให้ ภายในวันที่ 15 มิ.ย. 63 สําหรับกลุ่มผู้พิการที่ไม่ได้รับเบี้ยความพิการ จะโอนเงินเข้าบัญชีหรือจ่ายเป็นเงินสดให้กับผู้พิการโดยตรง ภายในวันที่ 15 มิ.ย. 63 หากผู้พิการมีข้อสงสัยหรือยังไม่รับเงินเยียวยาเมื่อถึงเวลา สามารถตรวจสอบข้อมูลได้ที่เว็บไซต์กรมส่งเสริมและพัฒนาคุณภาพชีวิตคนพิการ หรือ โทร. 0 2354 3388 ต่อ 307
ร่วมเดินหน้าประเทศไทย กับสํานักโฆษก สํานักเลขาธิการนายกรัฐมนตรี
รัฐบาลไทย-ข่าวทำเนียบรัฐบาล-บตท. จัดแคมเปญ CSR  “ชวนทำดี..เพื่อแม่”
วันพุธที่ 7 สิงหาคม 2562
บตท. จัดแคมเปญ CSR  “ชวนทําดี..เพื่อแม่”
บตท.จัดกิจกรรมเทิดพระเกียรติสมเด็จพระนางเจ้าสิริกิติ์ พระบรมราชินีนาถ พระบรมราชชนนีพันปีหลวง เนื่องในโอกาสวันเฉลิม พระชนมพรรษา 12 สิงหาคม 2562 ชวนทําความดีสร้างจิตสาธารณะเพื่อชุมชนและสังคม
บรรษัทตลาดรองสินเชื่อที่อยู่อาศัย (บตท. หรือ SMC) รัฐวิสาหกิจ สังกัดกระทรวงการคลัง จัดกิจกรรมเทิดพระเกียรติสมเด็จพระนางเจ้าสิริกิติ์ พระบรมราชินีนาถ พระบรมราชชนนีพันปีหลวง เนื่องในโอกาสวันเฉลิม พระชนมพรรษา 12 สิงหาคม 2562 ชวนทําความดีสร้างจิตสาธารณะเพื่อชุมชนและสังคม
นางวสุกานต์ วิศาลสวัสดิ์ กรรมการและผู้จัดการ บรรษัทตลาดรองสินเชื่อที่อยู่อาศัย (บตท.) เปิดเผยว่า เนื่องจากเดือนนี้เป็นเดือนมหามงคลวันเฉลิมพระชนมพรรษา 87 พรรษา สมเด็จพระนางเจ้าสิริกิติ์ พระบรมราชินีนาถ พระบรมราชชนนีพันปีหลวง บตท. ในฐานะหน่วยงานภาครัฐ สํานึกในพระมหากรุณาธิคุณของพระองค์ท่าน จึงได้จัดกิจกรรมความรับผิดชอบต่อสังคมและสิ่งแวดล้อม (Corporate Social Responsibility : CSR) ภายใต้แคมเปญ “บตท.ชวนทําดี... เพื่อแม่” เพื่อเชิญชวนลูกค้า คู่ค้า และประชาชนทั่วไป รวมถึงพนักงาน บตท. ร่วมกิจกรรมดีๆ ร่วมกัน ภายใต้โครงการ “FINGreen” มุ่งเน้นการสร้างจิตสาธารณะเพื่อชุมชนและสิ่งแวดล้อม เรามี 3 กิจกรรมด้วยกัน กิจกรรมแรกกับ “บตท. ชวนทําดี... เพื่อแม่” เริ่มจากในบ้าน บตท. โดยเชิญชวนพนักงาน บตท. ร่วมส่งมอบของใช้จําเป็นและเงินสมทบเพื่อรวบรวมนําไปมอบให้กับสถานคุ้มครองและพัฒนาคนพิการบ้านกึ่งวิถี (หญิง) จ.ปทุมธานี กิจกรรมที่สองเป็นการเชิญชวนลูกค้า คู่ค้า และประชาชนร่วมส่งข้อความ “ทําดี 3 อย่างเพื่อแม่” ผ่านช่องทาง Facebook Fanpage ของ บตท. โดยทีมงานจะเลือกข้อความที่ประทับใจที่สุดและจัดส่งของขวัญวันแม่ไปให้ถึงบ้านท่าน สําหรับกิจกรรมสุดท้ายนั้นจะเป็นการให้ความรู้ทางการเงิน (Financial Literacy) แก่บุคลากรและเจ้าหน้าที่ของสถานคุ้มครองฯ โดยมอบเอกสารเผยแพร่ความรู้ทั้งในรูปแบบสิ่งพิมพ์ และ E-Leaflet เพื่อแชร์ความรู้ด้านการเงินผ่านระบบออนไลน์กับเรื่อง “12 เทคนิคออมเงิน..เพื่อแม่” เพื่อนําไปใช้ประโยชน์ในการวางแผนด้านการเงิน สําหรับตนเอง ครอบครัว นําไปสู่การต่อยอดความรู้แก่คนรอบข้างและชุมชนเพื่อสร้างความยั่งยืนทางสังคมต่อไปค่ะ
ทั้งนี้ ผู้สนใจสามารถติดตามรายละเอียดกิจกรรม “บตท. ชวนทําดีเพื่อแม่” เพื่อร่วมบอกความดีและมีสิทธิ์ลุ้นรับของขวัญวันแม่จากกิจกรรมดังกล่าวทาง www.facebook.com/SecondaryMortgageCorporation หมดเขต 16 สิงหาคม 2562
สื่อมวลชนต้องการข้อมูลเพิ่มเติม กรุณาติดต่อ
ฝ่ายสื่อสารองค์กร บรรษัทตลาดรองสินเชื่อที่อยู่อาศัย (บตท.) โทร. 02-018-3666 ต่อ 3627
หรือ E-mail : chidkwan_h@smc.or.th
รัฐบาลไทย-ข่าวทำเนียบรัฐบาล-รองนายกรัฐมนตรี พลเอก ประวิตรฯ ประชุม คกก. นโยบายประมงแห่งชาติ ย้ำบังคับใช้กฎหมายที่เป็นธรรม มุ่งสู่การทำประมงยั่งยืน  เป็นสากล
วันพุธที่ 8 มกราคม 2563
รองนายกรัฐมนตรี พลเอก ประวิตรฯ ประชุม คกก. นโยบายประมงแห่งชาติ ย้ําบังคับใช้กฎหมายที่เป็นธรรม มุ่งสู่การทําประมงยั่งยืน  เป็นสากล
พลเอก ประวิตร วงษ์สุวรรณ รองนายกรัฐมนตรี   เป็นประธานการประชุม คกก. นโยบายประมงแห่งชาติ ย้ําบังคับใช้กฎหมายที่เป็นธรรม มุ่งสู่การทําประมงยั่งยืน  เป็นสากล
วันนี้ (8ม.ค.63) เวลา 14.00 น. ณ ห้องประชุม 301 ตึกบัญชาการ 1 ทําเนียบรัฐบาล พลเอก ประวิตร วงษ์สุวรรณ รองนายกรัฐมนตรี เป็นประธานการประชุมคณะกรรมการนโยบายการประมงแห่งชาติ ครั้งที่ 1/2563 ร่วมกับหน่วยงานที่เกี่ยวข้อง
รองนายรัฐมนตรี ได้กําชับคณะกรรมการฯ เร่งกํากับและตรวจสอบการปฏิบัติงาน พร้อมสั่งการหน่วยงานที่เกี่ยวข้องจะต้องมีการบูรณาการการทํางานเพื่อให้การสืบสวนจับกุมและดําเนินคดีกับผู้กระทําความผิดเป็นไปด้วยความรวดเร็ว ต่อเนื่อง และมีประสิทธิภาพ ทั้งปัญหาการทําประมงและแรงงานในภาคประมง โดยบังคับใช้กฎหมายที่เป็นธรรม ต่อผู้ที่กระทําความผิด ผู้เกี่ยวข้องรวมทั้งเจ้าหน้าที่รัฐเองด้วย ทั้งนี้เป็นไปตามนโยบายของรัฐบาล ที่พยายามแก้ปัญหาการทําประมงให้ถูกต้องตามกฎหมายในทุกมิติและเป็นสากล
พร้อมกันนี้ที่ประชุมเห็นชอบแต่งตั้งคณะกรรมการเฉพาะกิจแก้ปัญหาการทําประมงผิดกฎหมาย เพื่อให้การดําเนินการกํากับดูแลการทําประมง และแรงงานในภาคประมงเป็นไปด้วยความเรียบร้อยและมีประสิทธิภาพ โดยมี พลเอก ณัฐพล นาคพาณิชย์ เป็นประธานกรรมการ และนางอุมาพร พิมลบุตร เป็นกรรมการและเลขานุการ มีอํานาจหน้าที่ อาทิ เสนอแนะนโยบาย ยุทธศาสตร์ และเป้าหมายในการแก้ไขปัญหาการทําประมงผิดกฎหมาย และแรงงานในภาคประมงให้เห็นผลเป็นรูปธรรมและสอดคล้องกับพันธกรณีระหว่างประเทศ สั่งการและกํากับดูแลการดําเนินงานให้เป็นไปตามนโยบาย ยุทธศาสตร์ และเป้าหมายในการแก้ไขปัญหาการทําประมงผิดกฎหมาย และแรงงานในภาคประมง เสนอแนะนโยบายการพัฒนาการประมงในน่านน้ําไทยให้สอดคล้องกับปริมาณของทรัพยากรสัตว์น้ํา และขีดความสามารถมนการทําประมง โดยคํานึงถึงจุดอ้างอิงเป็นสําคัญ เป็นต้น
รวมทั้งที่ประชุมเห็นชอบคําสั่งแต่งตั้งคณะกรรมการเฉพาะกิจเพื่อตรวจสอบ และติดตามการบังคับใช้กฎหมายที่เกี่ยวข้องในการแก้ไขปัญหาการทําประมง และแรงงานในภาคประมง ซึ่งเป็นการบูรณาการการทํางานของหน่วยงานที่เกี่ยวข้องเพื่อให้การดําเนินคดีเป็นไปด้วยความรวดเร็ว ต่อเนื่อง และมีประสิทธิภาพ สามารถนําผู้กระทําผิดมาลงโทษได้อย่างเป็นรูปธรรม โดยมี พลตํารวจโท จารุวัฒน์ ไวศยะ เป็นประธารกรรมการ และผู้อํานวยการกองกฎหมาย กรมประมง เป็นกรรมการและเลขานุการ มีอํานาจหน้าที่กําหนดแผนการดําเนินการ อํานวยการ การดําเนินการสืบสวนจับกุมและดําเนินคดีกับผู้กระทําความผิดในคดีที่เกี่ยวข้องกับการกระทําความผิดตามกฎหมายว่าด้วยการประมง และแรงงานในภาคประมง กําหนดแนวทาง สั่งการ และตรวจสอบการบังคับใช้กฎหมายของหน่วยงานที่เกี่ยวข้องกับการกระทําความผิดตามกฎหมายว่าด้วยการประมง และแรงงานในภาคประมงให้เป็นไปตามกฎหมาย พร้อมเสนอแนะแนวทางในการปรับปรุงกฎหมายในการบังคับใช้กฎหมาย เพื่อให้การขับเคลื่อนการแก้ไขปัญหาการทําการประมงผิดกฎหมายมีประสิทธิภาพมากขึ้น และยกระดับสิทธิและสวัสดิการแรงงานในภาคประมงให้มีประสิทธิภาพและเป็นไปตามพันธกรณีระหว่างประเทศ ฯลฯ
-----------------
กลุ่มประชาสัมพันธ์และเผยแพร่ สํานักโฆษก
รัฐบาลไทย-ข่าวทำเนียบรัฐบาล-กระทรวงเกษตรฯ โดยกรมปศุสัตว์จัดโครงการปศุสัตว์เคลื่อนที่เฉลิมพระเกียรติฯ จ.อุทัยธานี
วันพุธที่ 22 กรกฎาคม 2563
กระทรวงเกษตรฯ โดยกรมปศุสัตว์จัดโครงการปศุสัตว์เคลื่อนที่เฉลิมพระเกียรติฯ จ.อุทัยธานี
กระทรวงเกษตรฯ โดยกรมปศุสัตว์จัดโครงการปศุสัตว์เคลื่อนที่เฉลิมพระเกียรติฯ จ.อุทัยธานี ปล่อยขบวนรถปศุสัตว์เคลื่อนที่ พร้อมมอบโค 28 ตัว ในโครงการธนาคารโค-กระบือฯ ส่งเสริมเกษตรกรมีความมั่นคงในอาชีพอย่างยั่งยืน
นางสาวมนัญญา ไทยเศรษฐ์ รัฐมนตรีช่วยว่าการกระทรวงเกษตรและสหกรณ์ ประธานพิธีเปิดโครงการปศุสัตว์เคลื่อนที่เฉลิมพระเกียรติ เนื่องในโอกาสมหามงคลเฉลิมพระชนมพรรษาพระบาทสมเด็จพระวชิรเกล้าเจ้าอยู่หัว ประจําปี พ.ศ.2563 พร้อมด้วย นายวิวัตห์ชัย พันธุ์วา รองอธิบดีกรมส่งเสริมสหกรณ์ นางวิไลวรรณ พรหมคํา รองอธิบดีกรมวิชาการเกษตร โดยมี นายสัตวแพทย์ชัยวัฒน์ โยธคล รองอธิบดีกรมปศุสัตว์ กล่าวรายงาน ในที่ 22 กรกฎาคม 2563 ณ อาคารสวนน้ําเฉลิมพระเกียรติบึงพระชนก ตําบลเกาะเทโพ อําเภอเมืองฯ จังหวัดอุทัยธานี
ในการนี้รัฐมนตรีช่วยว่าการกระทรวงเกษตรและสหกรณ์ ดําเนินการส่งมอบกระบือเพศเมียจํานวน 28 ตัว แก่เกษตรกรที่มีความเหมาะสมตามโครงการธนาคารโค-กระบือเพื่อเกษตรกร ตามพระราชดําริ และการจัดนิทรรศการเผยแพร่ความรู้ด้านการปศุสัตว์ โดยศูนย์วิจัยและพัฒนาการสัตว์แพทย์ภาคเหนือตอนล่าง จังหวัดพิษณุโลก ศูนย์วิจัยการผสมเทียมและเทคโนโลยีชีวภาพพิษณุโลก ศูนย์วิจัยและบํารุงพันธุ์สัตว์อุทัยธานี ศูนย์วิจัยพืชอาหารสัตว์พิจิตร สํานักงาน ปศุสัตว์เขต 6 และตรวจเยี่ยมกิจกรรมภายในงาน ได้แก่ การตรวจสุขภาพ การบําบัด รักษาโรคสัตว์ป่วย และส่งเสริมสุขภาพสัตว์ เช่น การกําจัดพยาธิภายในทางเดินอาหาร การตรวจวินิจฉัยโรคทางห้องปฏิบัติการ เช่น พยาธิในเลือดโค-กระบือ การบริการฉีดวัคซีนป้องกันโรคพิษสุนัขบ้าแก่สุนัข แมว วัคซีนป้องกันโรคปากและเท้าเปื่อยโค-กระบือ วัคซีนป้องกันโรคสัตว์ปีกฯ การเก็บตัวอย่างเพื่อตรวจชันสูตรโรคสัตว์ การสํารวจสภาวะโรค การเสวนาปัญหาด้านปศุสัตว์ การแปรรูปผลผลิตปศุสัตว์ การบริการผ่าตัดทําหมันสุนัขและแมว รวมถึงพิธีปล่อยพันธุ์สัตว์น้ํา และพิธีปล่อยขบวนหน่วยปศุสัตว์เคลื่อนที่เฉลิมพระเกียรติ จังหวัดอุทัยธานี เพื่อให้บริการแก่ประชาชน
ด้าน นายสัตวแพทย์ชัยวัฒน์ โยธคล รองอธิบดีกรมปศุสัตว์ เปิดเผยถึงการดําเนินงานโครงการปศุสัตว์เคลื่อนที่เฉลิมพระเกียรติฯโครงการปศุสัตว์เคลื่อนที่ฯ เป็นการบูรณาการระหว่างหน่วยงานของกรมปศุสัตว์และหน่วยงานที่เกี่ยวข้อง โดยร่วมกันจัดกิจกรรมบริการประชาชน และเกษตรกรให้มีความมั่นคงในอาชีพการเลี้ยงสัตว์ ลดรายจ่าย และมีรายได้เพิ่ม อีกทั้งมีการจัดสวัสดิภาพสัตว์ในสถานสงเคราะห์สัตว์และสัตว์ที่ถูกทอดทิ้งในที่สาธารณะ วัด และชุมชน ให้มีคุณภาพชีวิตที่ดีขึ้น โดยการตรวจสุขภาพ บําบัดรักษาโรคสัตว์ป่วย ฉีดวัคซีนป้องกันโรค ตลอดจนผ่าตัดทําหมันเพื่อควบคุมประชากรสัตว์
กลุ่มโฆษกและวิเคราะห์ข่าว
กองเกษตรสารนิเทศ
สํานักงานปลัดกระทรวงเกษตรและสหกรณ์
โทร 02 281 0859 ต่อ 137
แฟกส์ 02 2822871
รัฐบาลไทย-ข่าวทำเนียบรัฐบาล-"ยุติธรรม" เตรียมส่งเสริมความรู้ด้านกฎหมายให้กับนักเรียน
วันพุธที่ 28 มีนาคม 2561
"ยุติธรรม" เตรียมส่งเสริมความรู้ด้านกฎหมายให้กับนักเรียน
"ยุติธรรม" เตรียมส่งเสริมความรู้ด้านกฎหมายให้กับนักเรียน
ในวันพุธที่ ๒๘ มีนาคม ๒๕๖๑ เวลา ๑๓.๓๐ น.
ณ ห้องประชุมพินิจ ๑ กรมพินิจและคุ้มครองเด็กและเยาวชน ชั้น ๕ ศูนย์ราชการเฉลิมพระเกียรติฯ
นางกรรณิการ์ แสงทอง รองปลัดกระทรวงยุติธรรม
ในฐานะประธานคณะทํางานการส่งเสริมการเรียนรู้กฎหมายเกี่ยวกับชีวิตประจําวัน
สําหรับผู้เรียนระดับการศึกษาขั้นพื้นฐาน
เป็นประธานการประชุมคณะทํางานส่งเสริมการเรียนรู้กฎหมายเกี่ยวกับชีวิตประจําวัน
สําหรับผู้เรียนระดับการศึกษาขั้นพื้นฐาน ในส่วนกระทรวงยุติธรรม ครั้งที่ ๒/๒๕๖๑
เพื่อกําหนดองค์ความรู้ด้านกฎหมายให้สอดคล้องกับหลักสูตรแกนกลางของกระทรวงศึกษาธิการ
เพื่อให้นักเรียนระดับชั้นประถมศึกษาถึงระดับชั้นมัธยมศึกษาตอนปลาย ได้มีความรู้ความเข้าใจเกี่ยวกับกฎหมายเบื้องต้น
ที่สอดคล้องกับช่วงวัย และสามารถนําไปใช้ในชีวิตประจําวัน ซึ่งจะเป็นการลดพฤติกรรมเสี่ยง
ที่อาจทําให้เด็กและเยาวชนกระทําผิดหรือตกเป็นเหยื่อได้
ทั้งนี้ ที่ประชุมได้เสนอให้มีการกําหนดประเภทและหมวดหมู่ของกฎหมาย โดยแบ่งเป็น
กฎหมายที่เกี่ยวข้องกับตนเอง ครอบครัว และชุมชน
โดยจะนํากฎหมายเรื่องต่างๆ ที่ผ่านการคัดเลือกแล้วมาจัดหมวดหมู่ตามความเหมาะสม
และสอดคล้องกับหลักสูตรแกนกลางต่อไป
นอกจากนี้ ได้มุ่งเน้นการสร้างการรับรู้ผ่านสื่อโซเชียลมีเดีย โดยเห็นชอบให้สร้างแบนเนอร์
“กฎหมายที่เด็กและเยาวชนควรรู้” ไว้ในเว็บไซต์กระทรวงยุติธรรมและเว็บไซต์ไทยนิยม
เพื่อเป็นช่องทางในการค้นหาและเผยแพร่ข้อมูลกฎหมายดังกล่าว
โดยมีผู้แทนจากกรมพินิจและคุ้มครองเด็กและเยาวชน สํานักงานกิจการยุติธรรม
กรมคุ้มครองสิทธิและเสรีภาพ และสํานักงานปลัดกระทรวงยุติธรรม เข้าร่วมประชุม
รัฐบาลไทย-ข่าวทำเนียบรัฐบาล-เตรียมดึงน้ำในขุมเหมืองเก่า ใช้ในภาคเกษตรช่วยวิกฤติภัยแล้ง
วันอังคารที่ 28 มกราคม 2563
เตรียมดึงน้ําในขุมเหมืองเก่า ใช้ในภาคเกษตรช่วยวิกฤติภัยแล้ง
วันอังคารที่ 28 มกราคม 2563
Your browser does not support the audio element.
ต่อจากนี้ไปขอเชิญ รับฟังไทยคู่ฟ้า ครับ
รัฐบาลเตรียมดึงน้ําในขุมเหมืองเก่าและน้ําทิ้งโรงงานที่ผ่านการบําบัดตามเกณฑ์กฎหมายจํานวนกว่า
169 ล้าน ลบ.ม. เพื่อนําไปช่วยเหลือเกษตรกรในฤดูแล้ง โดยแบ่งเป็นน้ําในขุมเหมืองเก่าทั่วประเทศ 36 แห่ง
รวม 105 บ่อเหมือง มีปริมาณน้ําทั้งสิ้น 166 ล้าน ลบ.ม. จะได้จัดสรรและเร่งช่วยเหลือในพื้นที่ประสบภัยแล้ง
อย่างหนักเป็นลําดับแรก ส่วนน้ําทิ้งจากโรงงานที่ผ่านการบําบัดจนได้ค่ามาตรฐานอีก 3 ล้าน ลบ.ม. จะนําไปช่วยเหลือเกษตรกรมากกว่า 1,500 ราย ที่อยู่ในพื้นที่โดยรอบโรงงาน ซึ่งมาตรการดังกล่าวจะช่วยบรรเทาความเดือดร้อนของพี่น้องเกษตรกรได้ในระดับหนึ่ง ควบคู่ไปกับมาตรการอื่น ๆ เพื่อให้พื้นที่การเกษตรมีน้ําใช้เพียงพอตามความจําเป็น
​
ร่วมเดินหน้าประเทศไทย กับสํานักโฆษก สํานักเลขาธิการนายกรัฐมนตรี
รัฐบาลไทย-ข่าวทำเนียบรัฐบาล-กสร. เผย “ศูนย์พัฒนาองค์ความรู้ความปลอดภัยฯ” ผลตอบรับดี
วันพุธที่ 11 กรกฎาคม 2561
กสร. เผย “ศูนย์พัฒนาองค์ความรู้ความปลอดภัยฯ” ผลตอบรับดี
กรมสวัสดิการและคุ้มครองแรงงาน เผยผลการดําเนินงานศูนย์พัฒนาองค์ความรู้ความปลอดภัยฯ ได้รับการตอบรับที่ดี หลังเปิดให้บริการมีผู้เข้าเยี่ยมชมกว่า 15,000 คน พร้อมเชิญชวนทุกฝ่ายร่วมสร้างวัฒนธรรมความปลอดภัย
นายอนันต์ชัย อุทัยพัฒนาชีพ อธิบดีกรมสวัสดิการและคุ้มครองแรงงาน (กสร.) เปิดเผยถึงผลการดําเนินงานของศูนย์พัฒนาองค์ความรู้ความปลอดภัยในการทํางานเฉลิมพระเกียรติสมเด็จพระเทพรัตนราชสุดาฯ สยามบรมราชกุมารีในโอกาสฉลองพระชนมายุ 60 พรรษา ณ อาคารSmart Job Center กระทรวงแรงงาน ซึ่งเปิดดําเนินการตั้งแต่วันที่ 11 มกราคม 2560 จนถึงวันที่ 6 กรกฎาคม 2561 มีผู้ให้ความสนใจเข้าใช้บริการแล้ว 15,209 คน จาก 441 องค์กร โดยแรงงานนอกระบบมากที่สุด จํานวน 8,569 คน คิดเป็นร้อยละ 56 รองลงมาคือสถานประกอบกิจการ 294 แห่ง 3,704 คน หน่วยงานราชการ 117 แห่ง 1,789 คน สถานศึกษา 30 แห่ง 673 คน และบุคคลทั่วไป 1,104 คน ตามลําดับ
นายอนันต์ชัย กล่าวต่อไปว่า จากตัวเลขดังกล่าวแสดงให้เห็นถึงความสนใจและการให้สําคัญในเรื่องความปลอดภัยในการทํางานของทุกภาคส่วน ซึ่งจะเป็นรากฐานสําคัญในการสร้างวัฒนธรรมความปลอดภัย (Safety Culture) ที่ทุกฝ่ายจะต้องร่วมมือกันในการสร้างให้เกิดขึ้นในสังคมไทยต่อไป ทั้งนี้ ศูนย์พัฒนาองค์ความรู้ความปลอดภัยในการทํางานเฉลิมพระเกียรติฯ ผู้ใช้บริการสามารถเรียนรู้เรื่องความปลอดภัยในการทํางานผ่านชุดนิทรรศการเสมือนจริง ด้วยการทดสอบและสัมผัสได้ด้วยตนเองอาทิ สถานีการเรียนรู้เกี่ยวกับอุปกรณ์คุ้มครองความปลอดภัยส่วนบุคคล สถานีเรียนรู้เกี่ยวกับสารเคมีอันตราย สถานีการทํางานบนที่สูง เป็นต้น จึงขอเชิญชวนสถานประกอบกิจการ สถานศึกษา องค์กรต่าง ๆ ตลอดจนประชาชนทั่วไปที่สนใจสามารถเข้าเยี่ยมชมได้โดยไม่เสียค่าใช้จ่ายใด ๆ ทั้งสิ้น โดยแจ้งความประสงค์การเข้าเยี่ยมชมได้ที่ศูนย์พัฒนาองค์ความรู้ความปลอดภัยในการทํางานเฉลิมพระเกียรติฯ โทรศัพท์ 0 2245 0542 หรือเว็บไซต์ www.oshthai.org
รัฐบาลไทย-ข่าวทำเนียบรัฐบาล-พม. เราไม่ทิ้งกัน รมว.พม. เปิดศูนย์บริการคนพิการ พร้อมเร่งขับเคลื่อนบ้านเช่าราคาถูก 999/เดือน ให้กลุ่มเป้าหมายในพื้นที่ จ.สุราษฎร์ธานี
วันจันทร์ที่ 10 สิงหาคม 2563
พม. เราไม่ทิ้งกัน รมว.พม. เปิดศูนย์บริการคนพิการ พร้อมเร่งขับเคลื่อนบ้านเช่าราคาถูก 999/เดือน ให้กลุ่มเป้าหมายในพื้นที่ จ.สุราษฎร์ธานี
พม. เราไม่ทิ้งกัน รมว.พม. เปิดศูนย์บริการคนพิการ พร้อมเร่งขับเคลื่อนบ้านเช่าราคาถูก 999/เดือน ให้กลุ่มเป้าหมายในพื้นที่ จ.สุราษฎร์ธานี
เมื่อวันที่ 8 ส.ค. 63เวลา 12.00 น. นายจุติ ไกรฤกษ์ รัฐมนตรีว่การกระทรวงการพัฒนาสังคมและความมั่นคงของมนุษย์ (รมว.พม.) พร้อมด้วยคณะผู้บริหาร ทีม One Home จังหวัดสุราษฎร์ธานี และหน่วยงานที่เกี่ยวข้อง ลงพื้นที่ ณ โรงเรียนพุนพินพิทยาคม อําเภอพุนพิน จังหวัดสุราษฎร์ธานี เพื่อมอบเงินช่วยเหลือประชาชนกลุ่มเป้าหมายที่ประสบปัญหาความเดือดร้อนทางสังคม
นายจุติ กล่าวว่า วันนี้ ตนได้เดินทางลงพื้นที่ด้วยตนเองเพื่อเยี่ยมให้กําลังใจประชาชนกลุ่มเป้าหมายของกระทรวง พม. ได้แก่ เด็ก เยาวชน คนพิการ ผู้สูงอายุ และผู้มีรายได้น้อย ที่ประสบปัญหาความเดือดร้อนทางสังคม ณ โรงเรียนพุนพินพิทยาคม พร้อมทั้งมอบถุงยังชีพและเงินสงเคราะห์กลุ่มเปราะบาง จํานวน 100 ราย อีกทั้งมอบป้ายศูนย์บริหารคนพิการทั่วไป จํานวน 2 ศูนย์ ได้แก่ 1.โรงพยาบาลเคียนซา และ 2. อบต.พ่วงพรมคร ซึ่งทั้ง 2 ศูนย์ ให้บริการดูแลเรื่องสวัสดิการของคนพิการได้เข้าถึงสิทธิสวัสดิการภาครัฐได้อย่างทั่วถึง อีกทั้งมอบรถโยก จํานวน 20 คัน ให้กับคนพิการ และรถเข็น จํานวน 5 คัน ให้กับผู้ดูแลคนพิการ อีกทั้งได้เยี่ยมบ้านผู้ประสบปัญหาความเดือดร้อนทางสังคม จํานวน 5 ครอบครัว ประกอบด้วย คนพิการ ผู้สูงอายุ เด็กและเยาวชน โดยได้พูดคุยรับฟังปัญหาและหาแนวทางการช่วยเหลือต่อไป
นายจุติ กล่าวต่อไปว่า จากนั้น ตนได้ลงพื้นที่ ณ เคหะชุมชนสุราษฎร์ธานี ของการเคหะแห่งชาติ (กคช.) เพื่อเยี่ยมบ้านผู้ป่วยติดเตียง จํานวน 2 ราย พร้อมทั้งมอบถุงยังชีพและเงินสงเคราะห์ รายละ 3,000 บาท ตลอดจนเยี่ยมผู้เช่าอาคารโครงการบ้านพักข้าราชการสุราษฎร์ธานี (แฟลตเช่า) ตามโครงการบ้านของเราก้าวไปด้วยกัน จํานวน 2 หลัง อีกทั้งได้มอบกุญแจบ้านสําหรับผู้เข้าพักอาศัย จํานวน 3 ราย พร้อมมอบถุงยังชีพและเงินสงเคราะห์ฯ ให้แก่ผู้สูงอายุจํานวน 10 ราย และครอบครัวผู้ประสบปัญหาทางสังคม จํานวน 50 ราย
นายจุติ กล่าวเพิ่มเติมว่า ทั้งนี้ กระทรวง พม. ได้ทํางานบูรณาการร่วมกับหลายกระทรวง โดยนายกรัฐมนตรีได้มอบหมายให้เข้ามาดูแลประชาชน และทําให้ประชาชนมีความสุขและสามารถดําเนินชีวิตอยู่ได้ โดยเฉพาะเรื่องค่าครองชีพ จึงทําให้มีนโยบายห้องเช่าราคาถูก 999 บาท/เดือน ทําให้กระทรวง พม. ต้องมาลงพื้นที่ตรวจเยี่ยมในพื้นที่นี้ ซึ่งเราทราบว่าทุกคนต้องการมีบ้านเป็นของตนเอง ซึ่งวันนี้ ห้องเช่าราคาถูก จะทําให้ทุกคนมีบ้านได้ โดย ธนาคารอาคารสงเคราะห์ (ธอส.) จะช่วยวางแผนทางด้านการเงิน การบริหารหนี้สินให้กับผู้ที่มีปัญหาเรื่องการเงิน โดยประชาชนสามารถเข้ามารับคําปรึกษาได้ และในโอกาสนี้ ตนยังได้มอบหมายให้ กคช. ร่วมกับกระทรวงสาธารณสุข โดยกรมอนามัยและกรมสุขภาพจิต ออกหน่วยเคลื่อนที่ไปตรวจเยี่ยมชาวบ้านในพื้นที่เพื่อช่วยเหลือและให้คําปรึกษาทั้งเรื่องหนี้สินและเรื่องสุขภาพจิตจากปัญหาการเงิน เพื่อให้มีคุณภาพชีวิตที่มั่นคงในระยะยาวต่อไป